9 ยุทธศาสตร์แบงก์ชาติ
ประสาร กล่าวว่า เพื่อให้เศรษฐกิจการเงินมีเสถียรภาพและมีการพัฒนาอย่างยั่งยืนและทั่วถึง โดย ธปท.ได้กำหนดยุทธศาสตร์ในการทำงานในช่วง 5 ปีข้างหน้า 9 ด้าน
21 ธ.ค. 2554

ประสาร กล่าวว่า เพื่อให้เศรษฐกิจการเงินมีเสถียรภาพและมีการพัฒนาอย่างยั่งยืนและทั่วถึง โดย ธปท.ได้กำหนดยุทธศาสตร์ในการทำงานในช่วง 5 ปีข้างหน้า 9 ด้าน 
1.ยุทธศาสตร์ประสานนโยบายเศรษฐกิจมหภาค ซึ่งในระยะต่อไปต้องทำงานสอดประสานกับนโยบายรัฐบาล แผนพัฒนาเศรษฐกิจและสังคมแห่งชาติฉบับที่ 11 หอการค้า สภาอุตสาหกรรมแห่งประเทศไทย แผนพัฒนาตลาดทุนของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) มากขึ้น เพื่อวางลำดับความสำคัญของงานที่ต้องทำร่วมกันสื่อสารทำความเข้าใจกัน
2.ยุทธศาสตร์ด้านอัตราแลกเปลี่ยน จะต้องสร้างระบบให้เศรษฐกิจยืดหยุ่นปรับตัวรับความผันผวนของค่าเงินได้ดีขึ้น ปล่อยให้ค่าเงินบาทเคลื่อนไหวตามกลไกตลาดมากขึ้น เปิดให้มีการเคลื่อนย้ายเสรีมากขึ้นเพื่อสร้างสมดุลเงินไหลเข้าออก ซึ่งคาดว่าแผนการเปิดเสรีเงินทุนเคลื่อนย้ายน่าจะเสร็จในต้นปี 2555 นี้ และสร้างระบบให้ภาคธุรกิจสามารถบริหารจัดการความเสี่ยงได้ดีขึ้น ให้เกิดภาวะที่เอื้อต่อการกระตุ้นให้เกิดการแข่งขันเพิ่มศักยภาพสร้างกำไรที่เหมาะสม
3.ยุทธศาสตร์ในการบริหารจัดการเงินสำรอง โดยการขยายขอบเขตการลงทุน เพิ่มประสิทธิภาพการลงทุนและศักยภาพในการบริหารจัดการเพื่อเพิ่มผลตอบแทนระยะยาว เช่น กระจายสินทรัพย์และสกุลเงินใหม่เพื่อผลตอบแทนที่สูงขึ้น พัฒนาโครงสร้างองค์กรกระบวนการตัดสินใจมีมาตรฐานทัดเทียมระดับสากล
4.ยุทธศาสตร์ด้านเสถียรภาพระบบการเงิน เพิ่มศักยภาพในการสอดส่องระบบการเงินที่มีการเชื่อมโยงกัน ทั้งในและนอกประเทศมากขึ้น มีกระบวนการตรวจสอบการเชื่อมโยงของธนาคารพาณิชย์ไทย ธนาคารพาณิชย์ต่างประเทศ บริษัทเงินทุนและบริษัทเงินทุนหลักทรัพย์ ธุรกิจประกัน เพื่อการดูแลที่ทั่วถึงครอบคลุมเท่าทันผลิตภัณฑ์ทางการเงินที่ซับซ้อนหลากหลายมากขึ้น 
5.ยุทธศาสตร์ด้านการพัฒนาระบบสถาบันการเงิน ต้องส่งเสริมให้สถาบันการเงินตอบสนองความต้องการของภาคเศรษฐกิจจริงได้อย่างมีประสิทธิภาพ ให้สถาบันการเงินไทยมีศักยภาพในการแข่งขัน และมีเสถียรภาพฐานะมั่นคงไม่เป็นปัญหาต่อระบบเศรษฐกิจ ต้องมีสภาพที่เอื้อต่อการแข่งขันและเปิดเสรีของเออีซี บริการทางการเงินต้องคุณภาพดี ราคาเหมาะสม ครอบคลุมเข้าถึงการแข่งขันกับสถาบันการเงินในต่างประเทศและภูมิภาคได้ 
6.ยุทธศาสตร์ด้านระบบการชำระเงินต้องมีประสิทธิภาพ ต้นทุนต่ำ มั่นคง ปลอดภัย มีความน่าเชื่อถือ และรองรับธุรกรรมระหว่างประเทศที่จะข้ามพรมแดน โดยเฉพาะการรองรับการค้าที่เพิ่มขึ้นกับจีนและเออีซีที่จะเสรีและมีปริมาณธุรกรรมมากขึ้น ที่สำคัญต้องลดการพึ่งพาเงินสด หันมาส่งเสริมการชำระเงินผ่านช่องทางอิเล็กทรอนิกส์มากขึ้น 
7.ยุทธศาสตร์ด้านการคุ้มครองผู้บริโภค ที่ต้องเร่งให้ความรู้ทางด้านการเงินแก่ผู้บริโภค เพื่อลดการเอาเปรียบให้น้อยลง ให้ผู้บริโภครู้เท่าทันผลิตภัณฑ์การเงินที่ซับซ้อนมากขึ้น และมีช่องทางร้องเรียน
8.ยุทธศาสตร์ด้านการสื่อสาร ที่ต้องเข้าถึงและสร้างความเข้าใจกับผู้เกี่ยวข้องทุกภาคส่วน ทั้งภายในและภายนอกองค์กรให้เข้าถึงเข้าใจ 
9.ยุทธศาสตร์ด้านทรัพยากรบุคคลและพัฒนาองค์กร ที่ ธปท.ต้องปรับโครงสร้างองค์กรให้เหมาะสมกับภารกิจและพัฒนาบุคลากรให้เป็นมืออาชีพ